TARYBOS REGLAMENTAS (EB) Nr. 75/2008
2008 m. sausio 28 d.
iš dalies keičiantis Reglamentą (EB) Nr. 1207/2001 dėl tvarkos, skirtos palengvinti kilmės įrodymų išdavimą arba parengimą Bendrijoje ir tam tikrų patvirtintų eksportuotojų leidimų išdavimą, numatytos nuostatose, reglamentuojančiose Europos bendrijos ir kai kurių šalių lengvatinę prekybą
(Tekstas svarbus EEE)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
2001 m. birželio 11 d. Reglamente (EB) Nr. 1207/2001 (1) nustatomos nuostatos, kuriomis siekiama remti teisingą kilmės įrodymų prekių eksportui iš Bendrijos išdavimą arba rengimą atsižvelgiant į jos lengvatinius prekybos ryšius su kai kuriomis trečiosiomis šalimis.
(2)
Reglamento (EB) Nr. 1207/2001 III ir IV priedai turėtų būti iš dalies pakeisti, siekiant užtikrinti, kad būtų teisingai nurodoma medžiagų, naudojamų Bendrijoje gaminti kilmės statusą turinčius produktus, kilmė.
(3)
Todėl Reglamentas (EB) Nr. 1207/2001 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1207/2001 iš dalies keičiamas taip:
1)
III priedas pakeičiamas šio reglamento I priede nurodytu tekstu;
2)
IV priedas pakeičiamas šio reglamento II priede nurodytu tekstu.
2 straipsnis
Tiekėjo deklaracijos produktams, neturintiems lengvatinės kilmės statuso, parengtos iki šio reglamento įsigaliojimo datos, lieka galioti.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. sausio 28 d.